РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/257-15

18. јун 2015. године

Београд

3АПИСНИК

26. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 17. ЈУНА 2015. ГОДИНЕ

Седница је почела у 10,55 часова.

Седницом је председавао Маријан Ристићевић, председник Одбора.

Седници су присуствовали чланови Одбора: Зоран Антић, Милан Ковачевић, Жарко Богатиновић, Милија Милетић, Марјана Мараш, Јован Марковић, Милан Кораћ као и Дејан Нектаријевић, Младен Лукић, Жељко Сушец, Надица Николић Танасијевић и Драган Јовановић, заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић, Миодраг Николић, Ђорђе Стојшић, Горан Ћирић, Велимир Станојевић, Душан Петровић, Арпад Фремонд и Сабина Даздаревић.

Поред чланова Одбора седници су присуствовали: представници Министарства пољопривреде и заштите животне средине: Снежана Богосављевић Бошковић, министар, Драгоје Павловић в.д. помоћника министра-Сектор за управљање финансијама, Дејан Бугарски, директор Управе за ветерину, Будимир Плавшић, начелник Одељења за здравствену заштиту, добробит и следљивост животиња, Ненад Петровић, шеф одсека за регистрацију ветеринарских организација и ветеринарске услуге, Божидарка Бановић, секретар у сектору за међународну сарадњу, Саша Остојић, руководилац националног кризног центра, Радош Рајевић, председник Управног одбора Ветеринарске коморе Србије, Ненад Будимовић, секретар Удружења за пољопривреду, прехрамбену индустрију, шумарство и водопривреду Привредне коморе Србије, Џонлага Саша, директор производње, Млекопродукт д.о.о., Снежана Милосављевић, удружење одгајивача чинчила, Миодраг Станковић, председник Управног одбора удружења одгајивача чинчила, Весна Петковић, Горан Стаменковић, Милета Радуловић, Андрош Фекете, удружење грађана „Задружни блок“ као и представници средстава јавног информисања.

Седница је отворена на основу члана 72. став 5. Пословника Народне скупштине.

Након што је утврђено да постоји кворум за рад на седници, једногласнo је усвојен следећи

 Д н е в н и р е д

1. Разматрање Информације о раду Министарства пољопривреде и заштите животне средине за период јануар-март 2015. године бр.02-1553/15;
2. Проблем добробити животиња у светлу најаве новог закона ;
3. Разматрање Програма мера за 2015. годину са освртом на неспроведену вакцинацију против плавог језика;
4. Питање безбедности хране и рад надлежних института са посебним освртом на Институт за хигијену и технологију меса;
5. Разматрање продужења примене прелевмана на сиреве у вези Одлуке Владе Републике Србије о допуни Одлуке о одређивању пољопривредних и прехрамбених производа за које се плаћа посебна дажбина при увозу и утврђивању износа посебне дажбине „Сл.Гласник“ бр. 22/15 од 27.2.2015 године;
6. Разно .

Пре преласка на разматрање прве тачке дневног реда усвојени су, једногласно, записници 19. и 20. седнице Одбора, које су одржане 12. јануара и 3. фебруара 2015. године, у тексту у коме су и предложене.

Прва тачка дневног реда - **Разматрање Информације о раду Министарства пољопривреде и заштите животне средине за период јануар-март 2015. године бр.02-1553/15**

У уводним напоменама, проф. др Снежана Богосављевић Бошковић, министар пољопривреде и заштите животне средине је упознала чланове Одбора са законодавном, нормативном и пројектном активношћу у области пољопривреде. Усвојена су три закона о потврђивању међународних споразума о сарадњи у области ветерине и заштите биља, урађени су Нацрти закона о јаким алкохолним пићима, Закон о вину и другим производима од грожђа и вина, измене и допуне Закона о шумама, измене Закона о сточарству, Закон о безбедности хране (са 4 пратећа закона) и Закон о добробити животиња.
 У циљу успостављања предуслова за вођење преговора о приступању Републике Србије Европској унији, министарка је навела да се врши континуирано усклађивање законодавства са правним тековинама ЕУ, као и да је завршена фаза скрининга за сва преговарачка поглавља за која је надлежно ово министарство. У првом кварталу 2015. године је обављења интензивна сарадња са надлежним службама Европске комисије ради консултације у вези одредби члана 32. Споразума о стабилизацији и придруживању, а у контексту предузимања заштитних мера на увоз из ЕУ за поједине производе од млека и увоз одређених категорија свиња. Снежана Богосављевић Бошковић навела је да је, у области руралног развоја, усвојен Програм за коришћење претприсутне помоћи ЕУ за рурални развој (ИПАРД II Програм), и да је израда нацрта Националног програма за рурални развој 2015-2020 у завршној фази.

Министарка је изнела проблем са којима се сусрећу мала пољопривредна газдинстава у смислу поделе државног и друштвеног земљишта, а којих у Србији има 95%. Такође предложено је и да се размотри могућност сарадње са кинеским фирмама које су спремне да инвестирају у Србију и да извозе нашу робу. Предложено је и да локалне самоуправе користе средства од закупа државног пољопривредног земљишта, за системе наводњавања пољопривредног земљишта. Разговарано је о проблему малог броја пољопривредних газдинстава (8-10%) која осигуравају своје усеве, плодове или животиње, а министарка је навела да ће се образовати радна група која би се бавила овом темом, како би се већи број газдинстава осигурao.

Одбор је на основу члана 229. став 4. Пословника Народне скупштине закључио да поднесе Народној скупштини следећи

ИЗВЕШТАЈ

 Сагласно члану 229. Пословника Народне скупштине, Одбор је размотрио Извештај о раду Министарства пољопривреде и заштите животне средине за период јануар-март 2015. године о коме ће одлучивати након разматрања извештаја о раду Министарства пољопривреде и заштите животне средине за периоде април-јун, јул-септембар и октобар-децембар 2014. године које још увек није добио.

У дискусији су учествовали народни посланици: Маријан Ристичевић, Милан Ковачевић, Јован Марковић, Марјана Мараш, Драган Јовановић и Милија Милетић.

Друга тачка дневног реда – **Проблем добробити животиња у светлу најаве новог закона**

Директор Управе за ветерину Дејан Бугарски информисао је чланове Одбора о радној верзији Закона о добробити животиња, који се односи на усклађивање домаћег законодавства са прописима ЕУ, посебно на усаглашавање када су у питању добробит животиња у транспорту и добробит животиња приликом клања. Навео је да ће доношењу закона претходити широка јавна расправа, у коју ће бити укључени представници министарства, цивилног друштва, невладиних организација и друштава за заштиту животиња.

Трећа тачка дневног реда **- Разматрање Програма мера за 2015. годину са освртом на неспроведену вакцинацију против плавог језика**

Будимир Плавшић из Управе за ветерину је навео да постоји могућност увоза нерегистрованих вакцина против плавог језика, али да је процес јавне набавке због низа фактора прекинут. Он је додао да програм мера који се односи на заштиту животиња подразумева да 50% цене плате власници, а да остатак буде плаћен из буџета предвиђеног за ветерину. Навео је да је прошле године било 644 жаришта ове болести на територији целе Србије. Надлежне службе су тада започеле мониторинг у југоисточном делу Србије, спроведене су мере превенције, контроле а систем надзора је појачан. Разговарало се и о могућностима набавке вакцине, имајући у виду да средства за ову годину нису обезбеђена. Председник Одбора Маријан Ристичевић је навео да су оптимални услови за вакцинацију на температури до 10 степени и да је крајњи рок за вакцинацију био 15. март ове године.

 Руководилац националног кризног центра Саша Остојић је упозорио да постоји могућност да ће се у наредном периоду појавити проблеми у сточарству због појаве плавог језика и због забране кретања животиња у зараженом подручју.

У дискусији су учествовали народни посланици: Маријан Ристичевић и Милија Милетић.

Четврта тачка дневног реда – **Питање безбедности хране и рад надлежних института са посебним освртом на Институт за хигијену и технологију меса**

У уводним напоменама Маријан Ристичевић је изнео чињеницу да Институт за хигијену и технологију меса није ускладио своје пословање са Законом о ветерини из 2005. године и поред тога што је имао рок од годину дана да то учини. Институт за хигијену и технологију меса је свих ових година добијао тендере, а да се притом није дорегистровао за спровођење одређених лабораторијских контрола и утврђивања узорака, односно ускладио са постојећим Законом о ветерини.

Ненад Петровић, шеф одсека за регистрацију ветеринарских организација и ветеринарске услуге је навео да је Институт за хигијену и технологију меса од 24. априла 2015. године у поступку издавања решења о упису у регистар правних лица, а које ће бити усклађено са постојећим Законом о ветерини из 2005. године.

Пета тачка дневног реда - **Разматрање продужења примене прелевмана на сиреве у вези Одлуке Владе Републике Србије о допуни Одлуке о одређивању пољопривредних и прехрамбених производа за које се плаћа посебна дажбина при увозу и утврђивању износа посебне дажбине „Сл.Гласник“ бр. 22/15 од 27.2.2015 године**

Ненад Будимовић, испред ПКС, је истакао да је Уредбом Владе потребно регулисати продужење примене прелевмана на полутврде сиреве и маслац. Уредба о увођењу прелевмана донета је 8. марта 2015. године, а престаје да важи 30. јуна 2015. године. Да би се осетили прави ефекти у производњи млека и прерађевина од млека, Будимовић је оценио да треба продужити рок важења ове Уредбе.

Шеста тачка дневног реда – **Разно**

Под тачком разно, гости седнице Одбора су били представници удружења грађана „Задружни блок“ који су члановима Одбора директно изложили проблем у вези са приватизацијом друштвених пољопривредних предузећа.

Након расправе о свим тачкама дневног реда, Одбор је на основу члана 56. Пословника Народне скупштине, донео следећи:

 З А К Љ У Ч А К

 I

Одбор извештава Народну скупштину Републике Србије да за први квартал 2014. године није добио информацију, није је разматрао и самим тим о њој се није могао изјашњавати. Ради се о иформацији коју је требало да достави претходни министар који је водио Министарство у првом кварталу 2014. године.

Одбор је примио Информацију Министарства пољопривреде и заштите животне средине за период јануар-март 2015. године, разматрао информацију, а гласање и подношење извештаја Народној скупштини Републике Србије одложио до разматрања Информација за други, трећи и четврти квартал 2014. године

 Одбор извештава Народну скупштину Републике Србије да за први квартал 2014. године није добио информацију, није је разматрао и не може да поднесе извештај Народној скупштини Републике Србије, јер од претходног министра није добио тај извештај.

Одбор је примио Извештај Министарства пољопривреде и заштите животне средине за период јануар-март 2015. године (тромесечни), разматрао га, а гласање и подношење извештаја Народној скупштини Републике Србије одложио до разматрања Информација за други, трећи и четврти картал 2014. године.

 II

Одбор препоручује да се по питању добробити животиња, изменама закона донесу Одредбе у складу са прописима и процедурама Европске уније. Одбор препоручује, уз разумевање примедби разних удружења, да се укине Одредба о забрани фармерског узгоја и производње крзнашица ради крзна, јер те Одредбе не важе у 25 од 28 чланица Европске уније, тим пре што је забрањена унутрашња производња и унутрашњи промет крзна, а не и увоз предмета од крзна.

 III

По питању Програма мера и болести плавог језика, Одбор препоручује Влади, министарствима и Управи за ветерину да се програм мера спроводи убудуће на трошак буџета, а не на трошак власника животиња, да не би долазило до даљег ширења болести и угрожавања здравља животиња, а тиме и људи. Потребно је да се вакцинација на болест плавог језика изврши у примереном року примереном вакцином о трошку буџета у складу са законским прописима.

 IV

Одбор и даље захтева да се по питању безбедности хране достави Плански документ програма мониторинга на безбедност хране од Министарства пољопривреде и заштите животне средине и Министарства здравља у складу са Законом о безбедности хране из 2009. године. Одбор је констатовао да Иститут за хигијену и технологију меса нема одговарајуће решење за обављање делатности послова за које добија новац за лабораторијска испитивања и услуге од стране државе. Одбор је става да се у вези са овим проблемом и могућим прекршајима обавесте и позабаве одговарајући надлежни органи, имајући у виду да су за њихова испитивања издвојена значајна средсва из буџета.

 V

Одбор препоручује да се важност Одлуке о одређивању пољопривредних и прехрамбених производа за које се плаћа посебна дажбина при увозу и утврђивању износа посебне дажбине („Сл.Гласник“ бр. 22/15 од 27.2.2015 године) продужи до 31.12.2015. године, односно да се настави са применом исте и након 30.6.2015. године, како би се обезбедио континуитет примене, без временског прекида између престанка важења старе и почетка важења нове Одлуке, у вези прелевмана којим се штите домаћи произвођачи сира и маслаца. Одбор предлаже да се размотре прелевмани и за друге пољопривредне и прехрамбене производе где је то неизбежно и постави питање реципрочних мера према ЦЕФТА тржишту.

 VI

Овај закључак доставити Влади, Министарству пољопривреде и заштите животне средине и Министарству трговине, туризма и телекомуникација.

Пошто других питања и предлога није било, седница је закључена у 15,40 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК Вељко Рацковић Маријан Ристичевић